
B9‑0153/2024
Europa-Parlamentets beslutning om behovet for urokkelig støtte til Ukraine efter to år med Ruslands angrebskrig mod Ukraine
(2024/2526(RSP))
Europa-Parlamentet,
–	der henviser til sine tidligere beslutninger om Ukraine og Rusland, navnlig dem, der er vedtaget siden optrapningen af Ruslands krig mod Ukraine i februar 2022 og annekteringen af Krimhalvøen den 19. februar 2014,
–	der henviser til associeringsaftalen mellem Den Europæiske Union og dens medlemsstater på den ene side og Ukraine på den anden side[footnoteRef:1], som blev undertegnet i 2014, og til det tilhørende vidtgående og brede frihandelsområde mellem Den Europæiske Union og Ukraine, [1:  EUT L 161 af 29.5.2014, s. 3.] 

–	der henviser til FN-pagten, Haagerkonventionerne, Genèvekonventionerne og tillægsprotokollerne hertil samt til Romstatutten for Den Internationale Straffedomstol,
–	der henviser til Kommissionens forslag af 20. juni 2023 til Europa-Parlamentets og Rådets forordning om oprettelse af Ukraine-faciliteten (COM(2023)0338),
–	der henviser til Det Europæiske Råds afgørelse af 14. december 2023 om at indlede tiltrædelsesforhandlinger med Ukraine efter Kommissionens positive henstilling af 8. november 2023 i denne henseende,
–	der henviser til Det Europæiske Råds konklusioner af 14. december 2023 og 1. februar 2024, 
–	der henviser til forretningsordenens artikel 132, stk. 2,
A.	der henviser til, at Rusland siden den 24. februar 2022 har ført en ulovlig, uprovokeret og uberettiget angrebskrig mod Ukraine; der henviser til, at Ruslands krig mod Ukraine begyndte i 2014 med den ulovlige annektering af Krimhalvøen og den efterfølgende besættelse af dele af regionerne Donetsk og Luhansk; der henviser til, at denne angrebskrig udgør en åbenlys og grov krænkelse af FN-pagten og folkerettens grundlæggende principper; der henviser til, at Ruslands handlinger i Ukraine i de seneste to år fortsat truer freden og sikkerheden i Europa og resten af verden;
B.	der henviser til, at den russiske angrebskrig er den største militære konflikt på det europæiske kontinent siden afslutningen af Anden Verdenskrig, og at den afspejler den voksende konflikt mellem autoritære styreformer og demokratier;
C.	der henviser til, at Ruslands styrker har udført vilkårlige angreb på beboelsesområder og civil infrastruktur såsom skoler og hospitaler; der henviser til, at tusindvis af civile, herunder børn, allerede er blevet myrdet, og at mange flere er blevet torteret, chikaneret, udsat for seksuelle overgreb, bortført eller tvangsfordrevet; der henviser til, at denne umenneskelige adfærd fra de russiske styrkers og deres stedfortræderes side udgør en fuldstændig tilsidesættelse af den humanitære folkeret; der henviser til, at Ruslands forsøg på etnisk udrensning i besatte dele af Ukraine har resulteret i masseforbrydelser og har som mål at nedbryde Ukraines nationale identitet og udslette ukrainsk kultur og Ukraines status som stat;
D.	der henviser til, at millioner af ukrainere er blevet fordrevet i og ud af Ukraine på deres flugt fra Ruslands aggression; der henviser til, at Ruslands krigsforbrydelser vil efterlade en generation af ukrainske civile og militært personel, der har brug for behandling for psykiske lidelser, depression, angst og posttraumatisk stressforstyrrelse;
E.	der henviser til, at det er lykkedes Ukraines væbnede styrker at modstå den russiske invasion, at de har befriede mere end 50 % af de områder, der midlertidigt var besat efter den 24. februar 2022, og genvundet kontrollen over Ukraines vestlige adgang til Sortehavet, og på effektiv vis har presset den russiske Sortehavsflåde ud;
F.	der henviser til, at de vestlige landes samlede BNP er 25 gange større end Ruslands, men at den vestlige militære bistand til Ukraine i 2023 udgjorde mindre end 0,1 % af dette samlede BNP; der henviser til, at Rusland i 2023 brugte ca. 6 % af sit BNP på sin angrebskrig, og Ukraine det, der svarer til 25 % af dets BNP, på sit forsvar;
G.	der henviser til, at Ruslands angrebskrig er et vidnesbyrd om dets postkoloniale holdning over for sine naboer; der henviser til, at så længe Rusland fortsat er en stat med en imperialistisk mentalitet, der forfølger revisionistiske politikker, vil det fortsætte sine bestræbelser på at opretholde den evigt truende trussel om aggression på det europæiske kontinent; der henviser til, at mange internationale aktører har anerkendt Rusland som statssponsor af terrorisme og en stat, der anvender terrormidler, og at dette nu bør følges op af konkrete foranstaltninger;
H.	der henviser til, at Det Europæiske Råd besluttede at indlede tiltrædelsesforhandlinger med Ukraine efter Kommissionens positive henstilling og opfordrede Rådet til at vedtage forhandlingsrammen, når Kommissionens relevante henstillinger er opfyldt;
I.	der henviser til, at EU har ydet Ukraine en hidtil uset og flerdimensionel støtte siden begyndelsen af den omfattende invasion, herunder militær støtte i et omfang, der aldrig før er set; der henviser til, at den samlede bistand, som EU, dets medlemsstater og europæiske finansielle institutioner har givet tilsagn om til Ukraine siden februar 2022, beløber sig til mindst 85 mia. EUR, herunder humanitær bistand og nødhjælp, budgetstøtte, makrofinansiel bistand og militær bistand; der henviser til, at der blev ydet 17 mia. EUR til medlemsstaterne for at huse omkring fire millioner ukrainske flygtninge, som er blevet tilbudt udvidet beskyttelse i henhold til direktivet om midlertidig beskyttelse[footnoteRef:2] indtil marts 2025; [2:  Rådets direktiv 2001/55/EF af 20. juli 2001 om minimumsstandarder for midlertidig beskyttelse i tilfælde af massetilstrømning af fordrevne personer og om foranstaltninger, der skal fremme en ligelig fordeling mellem medlemsstaterne af indsatsen med hensyn til modtagelsen af disse personer og følgerne heraf (EFT L 212 af 7.8.2001, s. 12).] 

J.	der henviser til, at EU og dets medlemsstater indtil videre har ydet Ukraine 28 mia. EUR i militær bistand; der henviser til, at den europæiske fredsfacilitet blev anvendt til at yde 5,6 mia. EUR til medlemsstaternes overførsel af militært udstyr til Ukraine; der henviser til, at ammunitionsinitiativet vil give Ukraine ca. 524 000 155 mm-granater fremstillet af den europæiske forsvarsindustri senest i marts 2024 og yderligere 500 000 inden årets udgang; der henviser til, at EU's rådgivende militærmission til støtte for Ukraine hidtil har uddannet 40 000 ukrainske soldater i Tyskland og Polen, og at antallet kun er stigende;
K.	der henviser til, at EU-institutionerne for nylig nåede til principiel enighed om at oprette en Ukraine-facilitet, der vil tilbyde 50 mia. EUR i forudsigelig mellemfristet støtte i form af tilskud og lån til reparation, genopretning, genopbygning og modernisering af Ukraine fra 2024 til 2027;
L	der henviser til, at ukrainske børn betaler den ultimative pris i krigen, idet 528 ukrainske børn er blevet dræbt og 1 226 såret, 1,8 millioner har måttet krydse grænsen til nabolande som flygtninge, og yderligere 2,5 millioner er internt fordrevne i Ukraine;
M.	der henviser til, at omkring 20 000 ukrainske børn siden begyndelsen af den omfattende angrebskrig er blevet tvangsdeporteret til Rusland og Belarus eller tilbageholdt i de besatte områder; der henviser til, at Den Internationale Straffedomstol har udstedt internationale arrestordrer mod Vladimir Putin og Maria Lvova-Belova i lyset af deres ansvar for krigsforbrydelsen ulovlig deportation og for den ulovlige overførsel af børn fra de besatte områder i Ukraine til Rusland; der henviser til, at færre end 400 deporterede børn er blevet sendt tilbage til Ukraine og genforenet med deres familier;
N.	der henviser til, at Ukraine har undertegnet sikkerhedsaftaler med Det Forenede Kongerige, Danmark, Italien, Tyskland og Frankrig i overensstemmelse med den fælles G7-erklæring om støtte til Ukraine, som blev vedtaget den 12. juli 2023 i tilknytning til NATO-topmødet i Vilnius; der henviser til, at G7's tilsagn åbnede døren for forhandlinger om at formalisere langsigtede bilaterale sikkerhedsforpligtelser og -ordninger til støtte for Ukraine;
1.	bekræfter på ny sin urokkelige solidaritet med Ukraines indbyggere og ledere og sin støtte til Ukraines uafhængighed, suverænitet og territoriale integritet inden for landets internationalt anerkendte grænser;
2.	fordømmer atter i de stærkeste vendinger Ruslands ulovlige, uprovokerede og uberettigede angrebskrig mod Ukraine og det belarusiske regimes deltagelse heri; forlanger, at Rusland og dets stedfortræderstyrker standser alle militære aktioner, og at Rusland trækker alle militære styrker og stedfortrædere og alt militært udstyr tilbage fra hele Ukraines internationalt anerkendte territorium, bringer sine tvangsdeportationer af ukrainske civile til ophør og løslader alle tilbageholdte ukrainere; kræver, at russiske statsborgeres bosættelse i de midlertidigt besatte områder i Ukraine ophører og opgives;
3.	minder om, at den russiske angrebskrig begyndte med den ulovlige annektering af Krimhalvøen i februar 2014; minder om, at halvøen blev omdannet til en militærbase og fungerede som et springbræt for den omfattende invasion i 2022;
4.	hylder det modige ukrainske folk, de retmæssige modtagere af Sakharovprisen for tankefrihed 2023, som modigt er fortsat med at forsvare deres land, suverænitet, uafhængighed og territoriale integritet og samtidig forsvarer frihed, demokrati, retsstatsprincippet og europæiske værdier mod et brutalt regime, der søger at undergrave vores demokrati og svække og splitte vores Union;
5.	udtrykker sin dybeste medfølelse med familierne og de pårørende til de modige forkæmpere, der har ofret deres liv for at forsvare Ukraine, dets befolkning, frihed og demokrati; opfordrer til fortsat og øget støtte fra EU og dets medlemsstater til behandling og rehabilitering af tilskadekomne personer, der har kæmpet for at forsvare Ukraine;
6.	erklærer, at det er fast besluttet på at bidrage til at opretholde det ukrainske folks modstandsdygtighed og tro på en bedre fremtid, hvor der vil herske fred i Ukraine og Europa, ingen dele af det ukrainske territorium vil være under russisk besættelse, og ingen ukrainere eller andre borgere vil føle sig truet eller udsat for angreb, fordi de ønsker at leve i fred, sikkerhed og velstand og med respekt for europæiske værdier og principper; gentager, at Ukraine som en uafhængig og suveræn stat har den grundlæggende ret til at bestemme sin egen fremtid, herunder friheden til at vælge sine alliancer og politikker og til at forfølge sine nationale interesser;
7.	roser den solidaritet, som EU-borgerne, civilsamfundet, medlemsstaterne og EU selv udviser over for Ukraine og dets befolkning; støtter en løbende forlængelse af direktivet om midlertidig beskyttelse for personer, der flygter fra Ukraine som følge af Ruslands angrebskrig mod Ukraine;
8.	mener, at resultatet af krigen og det internationale samfunds holdning vil spille en afgørende rolle med hensyn til at påvirke fremtidige handlinger foretaget af andre autoritære regimer, som nøje følger krigens forløb og vurderer, hvor meget manøvrerum de har dem til at udøve aggressive udenrigspolitikker, herunder med militære midler;
9.	understreger, at hovedmålet for Ukraine er at vinde krigen mod Rusland, hvilket indebærer, at alle Ruslands styrker og dets stedfortrædere og allierede bortdrives fra Ukraines internationalt anerkendte territorium; mener, at dette mål kun kan nås gennem en fortsat, vedvarende og støt stigende forsyning af alle typer konventionelle våben til Ukraine uden undtagelse;
10.	minder om vigtigheden af at befri og ophæve besættelsen af Krimhalvøen, som nu har været besat af Rusland i ti år; minder om, at borgere på halvøen, som er loyale over for Ukraine, navnlig de oprindelige tatarer, udsættes for undertrykkelse, anholdelser og tortur; minder om, at de russiske besættelsesstyrker har gjort alt for at slette tatar-arven og mindet om ukrainsk tilstedeværelse fra halvøen; støtter Ukraines bestræbelser på at reintegrere Krim, navnlig Krimplatformen;
11.	bekræfter sin støtte til konsekvent at yde militær bistand til Ukraine, så længe det er nødvendigt, og i en hvilken som helst form der er nødvendig for, at Ukraine kan vinde; anerkender de bestræbelser, medlemslandene har gjort for at yde militær støtte til Ukraine til dato og Kommissionens formand og næstformanden i Kommissionen/Unionens højtstående repræsentant for udenrigsanliggender og sikkerhedspolitiks indsats for at koordinere denne, opfordrer endnu engang medlemsstaterne til at øge og fremskynde deres militære støtte betydeligt med henblik på ikke blot at give Ukraine mulighed for at forsvare sig mod russiske angreb, men også for at sætte landet i stand til at genvinde den fulde kontrol over hele sit internationalt anerkendte territorium;
12.	mener, at der ikke bør være nogen selvpålagt begrænsning af militær bistand til Ukraine; påpeger den enorme forskel i de støttebeløb, som EU's medlemsstater yder, i procent af deres BNP; opfordrer til, at man foretager de nødvendige investeringer i den europæiske forsvarsindustrielle base for at øge produktionen betydeligt med henblik på at opfylde Ukraines behov og genopbygge EU-medlemsstaternes udtømte lagre; understreger, at Ukraine navnlig har behov for avancerede luftforsvarssystemer, langtrækkende missiler såsom TAURUS-missiler, moderne kampfly, forskellige typer artilleri og ammunition (navnlig 155 mm-granater), droner og våben til at bekæmpe dem; støtter forslaget om, at alle EU-medlemsstater og NATO-allierede bør støtte Ukraine militært med mindst 0,25 % af deres BNP om året; opfordrer til en samlet forhøjelse af det finansielle loft for den europæiske fredsfacilitet og insisterer på, at den bl.a. bør anvendes til centraliseret indkøb af tilgængelig ammunition på verdensmarkedet for at opfylde Ukraines behov; mener, at EU's nuværende ammunitionsproduktion, som er beregnet på tredjelande, bør omdirigeres, og at Ukraine bør have prioriteret adgang hertil; opfordrer regeringerne i EU's medlemsstater og forsvarsindustrien til at tage problemet med de sene leverancer og årsagerne hertil op med modtagerlandene; opfordrer det amerikanske Repræsentanternes Hus til at vedtage den militære bistandspakke til Ukraine uden yderligere forsinkelse;
13.	glæder sig over undertegnelsen af sikkerhedsaftaler mellem Ukraine og Det Forenede Kongerige, Danmark, Italien, Tyskland og Frankrig i overensstemmelse med den fælles G7-erklæring om støtte til Ukraine og opfordrer andre ligesindede partnere til at følge trop; understreger, at disse sikkerhedsaftaler ikke kan betragtes som en erstatning for et fremtidigt NATO-medlemskab; glæder sig over de fremskridt, der er gjort med hensyn til de praktiske detaljer og det finansielle loft for en ny bistandsfond for Ukraine under den europæiske fredsfacilitet, som vil støtte leveringen af militært udstyr til Ukraine gennem fælles europæiske indkøbsinitiativer;
14.	gentager sin støtte til den fredsformel, som Ukraines præsident, Volodymyr Zelenskyj, har fremlagt; mener, at det er en omfattende plan for genoprettelse af Ukraines territoriale integritet; minder om, at planens 10 punkter blev afspejlet i FN's Generalforsamlings resolution ES-11/6 af 23. februar 2023 om principperne i De Forenede Nationers pagt, der ligger til grund for en omfattende, retfærdig og varig fred i Ukraine;
15.	gentager derfor sin opfordring til Kommissionen, NF/HR og medlemsstaterne til at samarbejde med Ukraine og det internationale samfund om at oprette en særlig domstol, der skal efterforske og retsforfølge den aggressionsforbrydelse, som Ruslands ledere og deres allierede såsom Belarus har begået mod Ukraine; glæder sig over oprettelsen af Det Internationale Center for Retsforfølgning af Aggressionsforbrydelsen mod Ukraine i Haag;
16.	udtrykker rædsel over, at den russiske angrebskrig mod Ukraine har resulteret i en af de hurtigst voksende storstilede fordrivelser af børn siden Anden Verdenskrig; minder om, at den massive målretning af angreb mod civil infrastruktur har medført, at ukrainske børn i alvorlig grad er blevet frataget adgangen til basale tjenester såsom uddannelse og sundhedspleje, navnlig støtte til mental sundhed;
17.	gentager, at den fortsatte tvungne flytning og deportation af ukrainske børn, herunder børn fra institutioner, til Rusland og Belarus samt deres tvangsadoption ind i russiske familier er i strid med ukrainsk og international ret; understreger, at tvangsoverførelse af børn fra én gruppe til en anden gruppe udgør folkedrab i henhold til artikel II i konventionen om forebyggelse af og straf for folkedrab; kræver, at de russiske og belarusiske myndigheder sikrer øjeblikkelig tilbagesendelse af alle ukrainske børn; roser den indsats, der gøres af lokale ukrainske organisationer, som fra sag til sag støtter forældre og familier i at søge efter deres børn og kæmpe for deres sikre tilbagevenden;
18.	fordømmer Ruslands intention om at afholde præsidentvalg i de midlertidigt besatte områder i Ukraine den 15.-17. marts 2024 og understreger, at Parlamentet ikke vil anerkende resultaterne af dette ulovlige valg;
19.	slår endnu engang til lyd for et innovativt, komplementært og fleksibelt samspil mellem det igangværende arbejde med gennemførelsen af den gældende associeringsaftale og forhandlingsprocessen om EU-tiltrædelse, således at Ukraine gradvist kan integreres i EU's indre marked og sektorprogrammer, herunder få adgang til EU-midler inden for de respektive områder, så ukrainere kan høste fordelene ved en tiltrædelse gennem hele processen og ikke først, når den er fuldført;
20.	understreger, at den russiske angrebskrig grundlæggende har ændret den geopolitiske situation i Europa og truer dets sikkerhedsarkitektur, og at reaktionen på dette nødvendiggør stærke, modige og omfattende politiske, sikkerhedsmæssige og finansielle beslutninger fra EU's side;
21.	glæder sig over Det Europæiske Råds afgørelse om at indlede tiltrædelsesforhandlinger med Ukraine, når Kommissionens henstillinger er blevet opfyldt; mener, at Ukraines medlemskab af EU udgør en geostrategisk investering i et forenet og stærkt Europa, og at det er et udryk for lederskab, beslutsomhed og vision; opfordrer til en hurtig forelæggelse af de relevante forhandlingsrammer og til vedtagelse heraf, når de relevante skridt i Kommissionens henstilling af 8. november 2023 er taget;
22.	minder om, at EU-tiltrædelsesprocessen vil være meritbaseret, og at udvidelsesmetoden lægger vægt på afgørende områder som respekt for retsstatsprincippet, grundlæggende værdier, menneskerettigheder, demokrati og bekæmpelse af korruption; mener, at en fuldt ud meritbaseret tiltrædelsesproces er i både Ukraines og EU's bedste interesse; opfordrer EU og dets medlemsstater til at yde øget støtte og bistand til Ukraine på dets vej mod EU-tiltrædelse, herunder for så vidt angår teknisk ekspertise, kapacitetsopbygning og de institutionelle reformer, der er nødvendige for at opfylde kriterierne for medlemskab;
23.	opfordrer den ukrainske regering til fortsat at styrke det lokale selvstyre, en reform, der har fået betydelig national og international opbakning, og til at integrere decentraliseringsreformens succes i den overordnede arkitektur for Ukraines reparations-, genopretnings- og genopbygningsprocesser;
24.	glæder sig over EU-institutionernes principielle enighed om oprettelsen af Ukraine-faciliteten, som vil yde forudsigelig finansiel bistand til Ukraine, og opfordrer til hurtig deployering heraf; understreger den styrkede rolle, som Verkhovna Rada, de subnationale enheder og civilsamfundet spiller som relevante partnere for den udøvende myndighed med hensyn til at identificere de prioriteter, der vil blive finansieret via planen for Ukraine, og understreger, at dette også øger tilsynet med og overvågningen af faciliteten;
25.	opfordrer Rådet til at opretholde sin sanktionspolitik over for Rusland og Belarus og samtidig overvåge, gennemgå og øge dens effektivitet og virkning; opfordrer Kommissionen og medlemsstaterne til at sikre en hurtig gennemførelse og fuld håndhævelse af alle 13 sanktionspakker; anmoder Kommissionen om en konsekvensanalyse af sanktionernes effektivitet med hensyn til den russiske krigsindsats og omgåelse af sanktioner; minder om, at EU arbejder på lovgivning til at udpege overtrædelse af restriktive foranstaltninger som en strafbar handling; opfordrer medlemsstaterne til at vedtage yderligere sanktionspakker med det formål at svække den russiske krigsmaskine og ramme yderligere sektorer i Ruslands økonomi såsom den nukleare sektor, navnlig Rosatom, metallurgi og landbrug;
26.	fordømmer alle de lande, der leverer militært udstyr til Rusland og bistår Rusland med at omgå og undgå virkningerne af de sanktioner, det er blevet pålagt, og opfordrer EU til nøje at retsforfølge virksomheder, sammenslutninger og enkeltpersoner, der deltager i omgåelsen af sanktioner; opfordrer indtrængende EU, medlemsstaterne og deres allierede til at styrke effektiviteten af de sanktioner, der allerede er blevet indført, til hurtigst muligt at tage skridt til at blokere ethvert forsøg på at omgå disse sanktioner og til at arbejde på en sekundær sanktionsmekanisme, som kan lukke eventuelle smuthuller;
27.	opfordrer EU og dets medlemsstater til at træffe yderligere foranstaltninger til at fortsætte Den Russiske Føderations internationale isolation, herunder med hensyn til Ruslands medlemskab af internationale organisationer og organer såsom FN's Sikkerhedsråd;
28.	understreger, at der er et presserende behov for at etablere et sundt retsgrundlag, der giver mulighed for konfiskation af russiske aktiver, der er indefrosset af EU, og for at anvende dem til at imødegå de forskellige konsekvenser af Ruslands aggression mod Ukraine, herunder genopbygningen af landet og erstatning til ofrene for Ruslands aggression og til indkøb af militærudstyr til Ukraine; understreger, at det står fast på, at Rusland, når krigen er slut, skal forpligtes til at betale den erstatning, som landet er blevet pålagt, så det sikres, at det yder et væsentligt bidrag til genopbygningen af Ukraine; glæder sig over Rådets nylige afgørelse, som præciserer de forpligtelser, der påhviler værdipapircentraler, som ligger inde med aktiver og reserver tilhørende Ruslands Centralbank, der er immobiliseret som følge af EU's restriktive foranstaltninger; glæder sig over oprettelsen af registret over skader forårsaget af den russiske aggression, som er det første skridt i etableringen af en international kompensationsmekanisme;
29.	gør på ny opmærksom på sin bekymring over situationen på atomkraftværket Zaporizjzja, som kontrolleres ulovligt af Rusland; bakker op om bestræbelserne på at opretholde Den Internationale Atomenergiorganisations fortsatte tilstedeværelse på Zaporizjzja-atomkraftværket; minder om og fordømmer Ruslands handlinger, som har påført miljøet i Ukraine alvorlig skade, herunder ødelæggelsen af Kakhovka-dæmningen, skovhugsten i ukrainske skove, den omfattende minedrift og forurening af luft- og vandressourcer; gentager sin dybe bekymring over krigens mere vidtstrakte og langsigtede miljøkonsekvenser; understreger, at der er behov for at skabe et system til registrering og vurdering af de miljøskader, som Rusland har forårsaget, og for at forberede retsgrundlaget for Ruslands ansvar for disse forbrydelser;
30.	opfordrer til, at EU og medlemsstaterne arbejder strategisk og proaktivt for at bekæmpe hybride trusler og for at forhindre indblanding fra Rusland og dets agenter i de politiske, valgmæssige og andre demokratiske processer i Ukraine og i EU, navnlig ondsindede handlinger, der har til formål at manipulere den offentlige opinion og undergrave den europæiske integration, særligt i lyset af det forestående valg til Europa-Parlamentet;
31.	udtrykker bekymring over restriktionerne på udlandsrejser for medlemmer af Ukraines Verkhovna Rada; mener, at dette kan betragtes som en vilkårlig begrænsning af den politiske aktivitet, der udøves af valgte parlamentsmedlemmer, navnlig af dem, der repræsenterer oppositionen; er af den faste overbevisning, at der i krigstider ikke bør ses bort fra nogen form for politisk ressource, der kan repræsentere Ukraines sag i et internationalt forum;
32.	pålægger sin formand at sende denne beslutning til Rådet, Kommissionen, næstformanden i Kommissionen/Unionens højtstående repræsentant for udenrigsanliggender og sikkerhedspolitik, medlemsstaternes regeringer og parlamenter, Ukraines præsident, regering og Verkhovna Rada, FN og de russiske og belarusiske myndigheder.

